Flateyrarvegur um Hvilftarströnd hefur verið lokaður síðan á laugardagsmorgun. Hann var opnaður um stundarkorn í gær en lokað aftur þegar snjóflóð féll á hann. Eigandi Gunnukaffis segir að stefni í brauðbakstur í dag.
Þrjú hús efst í þorpinu voru rýmd um helgina, en rýmingunni var aflétt í gær. Ár er síðan snjóflóð féllu á Flateyri og kaffærðu hús eftir langvarandi snjókomu og vonskuveður. Guðrún Guðmundsdóttir, einn eigenda Gunnukaffis á Flateyri, segir að Flateyringar taki aðstæðum af yfirvegun.
Mér hefur fundist fólk bara dálítið rólegt yfir þessu. Þau vita, það var ekki kominn eins mikill snjór og í fyrra, en gott öryggisatriði að það sé rýmt.
Flateyrarvegur er lokaður og samkvæmt Vegagerðinni á Ísafirði lítur ekki út fyrir að það breytist í dag. Honum var lokað á laugardagsmorgun, svo opnaður um stundarsakir í gær en lokað á ný þegar snjóflóð féll á hann. Síðast þegar vegurinn var ófær í lengri tíma var brugðið á það ráð að baka brauð á Gunnukaffi, svo að Flateyringar fengju nýtt brauð þrátt fyrir ófærð.
Heyrðu, það mögulega stefnir í að við þurfum að gera það í dag. Við eigum ekkert í vandræðum með að baka bara ef það vantar eitthvað. Bara bretta upp ermarnar og taka fram hveitidunkana.
Vegurinn til Flateyrar hefur verið lokaður síðan á laugardag, að undanskilinni stundarkornsopnun í gær. Þrjú hús voru þar rýmd í um sólarhring um helgina vegna snjóflóðahættu. Flateyringar taka þó ástandinu af yfirvegun og stefna í brauðbakstur í dag. 